PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Proiectului de Lege privind declararea zilei de 16 noiembrie Ziua Patrimoniului Mondial UNESCO 

 Proiectul de Lege privind declararea zilei de 16 noiembrie Ziua Patrimoniului Mondial UNESCO a fost transmis Comisiei pentru cultură, arte, mijloace de informare în masă, cu adresa nr.PLx 214 din 29 mai 2012.

Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei permanente comune a Camerei deputaţilor şi Senatului pentru relaţia cu UNESCO şi Comisiei juridice, de disciplină şi imunităţi care au transmis avize favorabile. Comisia a examinat avizul favorabil emis de Consiliul Legislativ cu nr. 21/10.01.2012 precum şi Punctul de vedere al Guvernului nr. 226 din 01.martie.2013, care susţine adoptarea acestei iniţiative legislative.

Potrivit prevederilor art. 73 din Constituţia României, republicată, proiectul de lege face parte din categoria legilor ordinare. 


Proiectul de lege a fost adoptat de Senat, în şedinţa din 21 mai 2012, în calitate de primă Cameră sesizată.


Proiectul de lege are ca obiect de reglementare declararea zilei de 16 noiembrie Ziua Patrimoniului Mondial UNESCO din România, prilej cu care să se organizeze activităţi culturale, sociale şi artistice şi să se difuzeze, prin mijloace de informare în masă, materiale care să vizeze  promovarea şi de protejarea patrimoniului mondial UNESCO din România.

Iniţiativa legislativă a fost dezbătută în şedinţa Comisiei din data de 2 aprilie 2013. 

În conformitate cu prevederile art. 54 din Regulamentul Camerei Deputaţilor, republicat, la lucrările Comisiei a participat, din partea Ministerului Culturii, doamna Irina Cajal,  subsecretar de stat. 


La lucrările Comisiei au fost prezenţi 18 deputaţi din totalul de 22 membri ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările ulterioare.
În urma dezbaterii, Comisia pentru cultură, arte, mijloace de informare în masă propune adoptarea Proiectului de Lege privind declararea zilei de 16 noiembrie Ziua Patrimoniului Mondial UNESCO, în forma adoptată de Senat.

     PREŞEDINTE,

                           SECRETAR,


        Gigel – Sorinel ŞTIRBU
                 Florin-Costin PÂSLARU
Consilier parlamentar,

     Dan Kalber

